Kommissionens beslutning

af 31. juli 2002

om midlertidig indførsel af heste, der deltager i World Equestrian Games i Spanien i 2002

(meddelt under nummer K(2002) 2884)

(EØS-relevant tekst)

(2002/636/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(1), senest ændret ved Kommissionens beslutning 2002/160/EF(2), særlig artikel 19, nr. ii), og

ud fra følgende betragtninger:

(1) De dyresundhedsmæssige betingelser og bestemmelserne om udstedelse af sundhedscertifikat for midlertidig indførsel af registrerede heste er fastsat i Kommissionens beslutning 92/260/EØF(3), senest ændret ved beslutning 2001/828/EF(4). Ifølge disse betingelser kræves der for ukastrerede handyr, som er over 180 dage gamle, garantier med hensyn til viral arteritis equorum og specielt bevis for, at der ikke er virus i dyrenes sæd.

(2) Registrerede heste, der deltager i World Equestrian Games i Jerez de la Frontera i Spanien i september 2002, vil være under veterinært tilsyn fra de kompetente myndigheder i Spanien og fra arrangøren Federation Equestre International (FEI).

(3) Nogle handyr, der har kvalificeret sig til deltagelse i denne ridekonkurrence på højt niveau, kan ikke opfylde de betingelser vedrørende viral arteritis equorum, der er fastsat i beslutning 92/260/EØF. Der er imidlertid kun ringe sandsynlighed for, at disse heste anvendes til opdræt under konkurrencen og den forudgående akklimatiseringsperiode.

(4) Det synes hensigtsmæssigt at fravige kravene vedrørende viral arteritis equorum for registrerede handyr, der midlertidigt indføres til dette sportsarrangement, og for hvilke der ikke kan udstedes et certifikat i henhold til beslutning 92/260/EØF, på betingelse af, at det sikres, at disse heste udføres af Den Europæiske Union straks efter arrangementets afslutning.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Medlemsstaterne tillader ved fravigelse af beslutning 92/260/EØF midlertidig indførsel af registrerede ukastrerede handyr, der skal deltage i World Equestrian Games i Jerez de la Frontera, Spanien, uden at kræve de garantier med hensyn til viral arteritis equorum, der er fastsat i nævnte beslutning, såfremt hver enkelt hest ledsages af et dyresundhedscertifikat i overensstemmelse med den gruppe i bilag II til beslutning 92/260/EØF, der svarer til afsendertredjelandet, hvori:

1) punkt III, litra e), nr. v), vedrørende viral arteritis equorum slettes af den embedsdyrlæge, der undertegner certifikatet

2) der tilføjes følgende: "Registreret hest i henhold til Kommissionens beslutning 2002/636/EF om midlertidig indførsel af heste, der deltager i World Equestrian Games i Spanien i 2002."

3) der tilføjes følgende til erklæringen, som undertegnes af ejeren eller af en repræsentant for ejeren af hesten: "Den hest, der omfattes af dette certifikat, vil ikke blive anvendt til opdræt eller til opsamling af sæd under dens ophold i en EU-medlemsstat.

Hesten skal transporteres ud af EU straks efter afslutningen af World Equestrian Games."

Artikel 2

Denne beslutning er rettet til medlemsstaterne.

Udfærdiget i Bruxelles, den 31. juli 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 42.

(2) EFT L 53 af 23.2.2002, s. 37.

(3) EFT L 130 af 15.5.1992, s. 67.

(4) EFT L 308 af 27.11.2001, s. 41.